GLOCON เคาะเลื่อนประชุมผถห.ยาว ยืนยัน! “โควิด” ไม่กระทบธุรกิจ
GLOCON เคาะเลื่อนประชุมผถห.ยาว ยืนยัน! “โควิด” ไม่กระทบธุรกิจ
10 เม.ย. 2563

นายเชิดศักดิ์ กู้เกียรตินันท์ ประธานกรรมการบริหาร บริษัท โกลบอล คอนซูเมอร์ จำกัด (มหาชน) หรือ GLOCON เปิดเผยถึง การรายงานต่อตลาดหลักทรัพย์แห่งประเทศไทย สืบเนื่องจากสถานการณ์การแพร่ระบาดของเชื้อไวรัสโคโรนา 2019 (COVID-19) ทางคณะกรรมการบริษัทฯ ได้มีความห่วงใยต่อสุขอนามัย และความปลอดภัยของผู้ถือหุ้น หรือผู้รับมอบฉันทะที่เข้าร่วมประชุม ตลอดจนบุคคลที่เกี่ยวข้องทั้งคณะกรรมการ ผู้บริหาร รวมถึงพนักงานในการเข้าร่วมในการประชุม อีกทั้งภาครัฐได้ขอความร่วมมือภาคเอกชนให้พิจารณางดการจัดกิจกรรมที่มีลักษณะเป็นการรวมกันของคนหมู่มากออกไปก่อน
โดยที่ประชุมคณะกรรมการบริษัท ครั้งที่ 3/2563 เมื่อวันที่ 7 เมษายน 2563 มีมติอนุมัติให้เลื่อนการจัดประชุมสามัญผู้ถือหุ้นประจำปี 2563 ซึ่งกำหนดจัดในวันที่ 28 เมษายน 2563 ณ โรงแรมแกรนด์เซ็นเตอร์พอยท์ เทอมินอล 21 ซอยสุขุมวิท 19 ออกไปไม่มีกำหนด และยกเลิกวาระการประชุมสามัญผู้ถือหุ้นประจำปี 2563
ทั้งนี้ การเลื่อนประชุมผู้ถือหุ้นดังกล่าวไม่ได้ส่งผลกระทบต่อการดำเนินงานของบริษัทฯ อย่างเป็นนัยสำคัญ และหากสถานการณ์คลี่คลายและมีความเหมาะสมแล้ว คณะกรรมการบริษัทจะพิจารณากำหนดวันประชุม ระเบียบวาระการประชุมสามัญผู้ถือหุ้นประจำปี 2563 และจะแจ้งให้ผู้ถือหุ้นทราบต่อไป
ขณะที่ธุรกิจบรรจุภัณฑ์ รวมทั้งธุรกิจอาหารแปรรูปแช่แข็งและอาหารพร้อมทาน ยังได้รับการตอบรับจากผู้บริโภคอย่างต่อเนื่อง จากสถานการณ์ COVID-19 ทำให้คนมองหาสินค้าเพื่อการบริโภคมากขึ้น บริษัทฯ จึงเตรียมความพร้อมเพื่อรองรับความต้องการของตลาด และจับตาดูสถานการณ์ดังกล่าวต่อไปอย่างใกล้ชิด